Debate: This is Europe - Debate with the Prime Minister of Bulgaria, Nikolay Denkov
Date: WEDNESDAY, 22 NOVEMBER 2023
Speaker: Nikolay  Denkov
Language: BG

От тази гледна точка за мен е действително разочароващо, че част от българските евродепутати днес не подкрепиха тези усилия на дебата, а се опитаха отново да създадат някакво разделение, което е абсолютно излишно. България е проевропейски настроена страна и нашето управление ще работи за европейското развитие на България. Благодаря за коментарите за това, че наред с консервативните и либералните ценности, ние можем и трябва да добавим и социалдемократическите, и тези, които се носят от зелените партии, там, където можем да намерим общо решение за развитие на Европа в посоките, които ще донесат благоденствие, просперитет и спокойствие на европейските граждани. Никой няма право да претендира, че единствено той може да намери решение, така че да, трябва да обединим усилия там, където намерим общи решения, и да работим заедно, за да можем през следващите години да осигурим развитието на Европа.  Г-н Джамбазки ме попита какво може да направи Европейският съюз за България и защо съм отстъпил от тезата, че трябва да очакваме такова развитие. Отговорът е прост, защото много често интересите не са противоположни, интересите са взаимни. Това, което можем да направим заедно, е най-доброто, което може да помогне и за развитието на България. И затова е важно България да бъде напълно интегрирана в европейските структури, в Шенген, в еврозоната, защото когато се вземат решения за развитие на Европа, те трябва да съответстват на интересите на България и няма противоречие в това.  По отношение на въпросите, свързани с Лукойл, руския нефт, искам абсолютно категорично от тази трибуна да кажа: България никога по време на нашето управление, и нямам информация и за преди това, не е нарушавала европейските регламенти, не е нарушавала законите, нито фирмата Лукойл е нарушавала тези регламенти и закони по отношение на преработката и износа на нефт и на нефтопродукти. Така че всякакви спекулации и всякакви слухове в този дух трябва да бъдат опровергани и ще бъдат опровергани с факти. Аз съм ги проверил и няма такива нарушения. По отношение на инвеститорите искам да уверя всички, че прогресът, който направи България през последните месеци по отношение на върховенството на закона, вече дава резултати. Освен че беше премахнат мониторингът върху правосъдната система на България, освен че България беше класирана на първо място по най-бързо развитие на напредък в правосъдната си система, увеличението на преките чуждестранни инвеститори в България за тази година е с повече от 50% – петдесет процента повече преки чуждестранни инвеститори в България. Така че това е ясен знак, че усилията на българското правителство се разбират и се подкрепят.  И накрая, има ли сътрудничество с Румъния? Разбира се, всеки от премиерите, от президентите може да използва различни изразни средства, но ние с Румъния сме убедени заедно, че трябва да работим, за да развием целия регион на Балканския полуостров. Инициирахме тристранни срещи. Започнахме да работим по програми, които имат за цел да развият цялата инфраструктура от Гърция през България към Румъния, към Молдова, към Украйна и затова работим заедно. Разбира се, това е част от общоевропейското усилие да развием региона на Балканите.  И накрая ще завърша със Северна Македония. За разлика от много от вас, аз помня чудесно нашите отношения със Северна Македония в 90-те години, когато всичко изглеждаше, че се развива много добре. Ние бяхме първата държава в света, която призна Северна Македония като независима европейска държава. За съжаление през годините нашите отношения се влошиха и аз не смятам, че България има вина за това. Затова искам да кажа ясно, че в настоящия момент България няма други изисквания към Северна Македония, освен тези, които залегнаха в решението на Европейския съюз през миналата година. Няма двустранни отношения днес между България и Северна Македония, има отношения между Северна Македония и Европейския съюз. Тях трябва да изпълни Северна Македония, за да може да отвори процеса на преговорите. И в това отношение аз не приемам никакви критики към нашата страна днес. Благодаря ви.